Tove Videbæk (KRF), 2003-03-27:
Kristeligt Folkeparti er med i arbejdsmarkedsforliget »Flere i arbejde«, og det er vi godt tilfredse med.
Forslagene L 190 til L 194 er en del af den aftale, og »Flere i arbejde« er et enstrenget arbejdsmarkedssystem, som vi tror kan være med til at forenkle og gøre hele dette område mindre bureaukratisk. »Flere i arbejde« indeholder nogle tiltag, der betyder, at en række mennesker får skåret i omfanget af deres overførselsindkomster.
Kristeligt Folkeparti er principielt enig i, at det er problematisk, at det for nogle kontanthjælpsmodtagere ikke kan betale sig at tage et lavtlønsjob.
Denne situation kan være med til at fastholde personer på passiv statsforsørgelse.
Det er ikke værdigt hverken for modtageren eller for de personer, der over skatten er med til at betale for det.
Kristeligt Folkeparti vil gerne være med til at få flere i arbejde, for deltagelse i arbejdsfællesskabet giver selvværd og netværk, som er centralt for det enkelte menneske.
Kristeligt Folkeparti vil dog nøje følge udviklingen med de personer, som får skåret i overførselsindkomsten, for at sikre, at dette tiltag ikke får utilsigtede effekter.
For Kristeligt Folkeparti vil ikke være med til at forringe svage menneskers levevilkår generelt, og derfor vil vi være meget opmærksomme og reagere, hvis der er mennesker, der urimeligt kommer i klemme.
Men vi vil gerne være med til at give incitamenter, der bevirker, at folk forlader
den passive forsørgelse og kommer ind på arbejdsmarkedet
Vedrørende Beskæftigelsesrådet og de regionale arbejdsmarkedsråd er der kommet høringssvar
fra bl.a. den kristelige fagbevægelse, som finder, at det er besynderligt, at Kristelig A-kasse, som har 155.000 medlemmer, overhovedet ikke bliver repræsenteret hverken i Beskæftigelsesrådet eller i de regionale arbejdsmarkedsråd, mens f.eks. Ledernes Hovedorganisation, som i denne forbindelse kun repræsenterer 80.000 medlemmer, altså kun godt halvt så mange, ifølge lovforslaget skal have en repræsentant med i Beskæftigelsesrådet og en repræsentant med i de regionale arbejdsmarkedsråd.
Jeg må sige, at det synes jeg også virker besynderligt.
Hvis de pågældende handicappede personer ikke kan få tilkendt en invalidebil og ikke kan køre i en almindelig, så har de et temmelig stort problem, hvis de ønsker at arbejde og passe et skånejob.
For dels giver den individuelle handicapkørsel ikke mulighed for kørsel til og fra erhverv, dels skal de så for at komme på arbejde ofte bruge taxa eller privat vognmand.
Udgifterne til deres transport til og fra arbejde vil da langt overstige det, som man kan synes er rimeligt i forhold til deres indtjening på skånejobbet.
Så dette område bør vi nok også kigge lidt ekstra på.
Vedrørende aktivering er vi i Kristeligt Folkeparti godt tilfredse med, at man nu foreslår at stoppe den meningsløse, udsigtsløse aktivering.
Både i medier og via breve til Arbejdsmarkedsudvalget og Socialudvalget har vi set adskillige eksempler på dette i årenes løb.
Mange arbejdsløse er i årenes løb blevet trukket igennem meningsløs og ydmygende aktivering, og det skulle der med dette forslag blive sat en stopper for.
Målet med denne reform er jo helt klart, at alle skal hurtigere og helst direkte i arbejde.
I reformen »Flere i arbejde« er der også indtænkt en ny og moderne job- og cv-bank.
Vi tror, at også dette initiativ vil være en stor fordel for både arbejdsledige og virksomheder, og det er klart, at de, som ikke er verdensmestre i at behandle en computer, naturligvis skal have og vil få den hjælp, de har brug for, til at få dette klaret.
Andre aktører vil også herefter få lov at komme ind og hjælpe med at få ledige i arbejde og hjælpe virksomhederne med at finde den arbejdskraft, som de har brug for.
Virksomhederne har spildt en masse tid, de offentlige kontorer ligeså, og de ledige med andre problemer end ledighed er ofte blevet ladt i stikken.
Hele dette område skulle nu med dette lovforslag blive en anelse lettere og enklere at finde rundt i.
Der er mange andre positive elementer i reformen »Flere i arbejde«, og Kristeligt Folkeparti kan fuldt ud tilslutte sig det samlede lovkompleks, og vi ser frem til at få det ud og fungere i virkeligheden.